## Uredba o postupnom isključenju iz plovidbe tankera bez dvostruke oplate

### NN 187/2003 (26.11.2003.), Uredba o postupnom isključenju iz plovidbe tankera bez dvostruke oplate

# VLADA REPUBLIKE HRVATSKE

2911

Na
temelju članka 2. Zakona o ovlasti Vlade Republike Hrvatske da uredbama uređuje
pojedina pitanja iz djelokruga Hrvat­skoga sabora (»Narodne novine«, broj
159/2003), Vlada Repub­like Hrvatske je na sjednici održanoj 21. studenoga
2003. godine, donijela

## UREDBU

### o postupnom iskljuČenju iz plovidbe tankera bez dvostruke oplate

Članak
1.

Ovom
Uredbom se propisuje sustav postupnog isključenja iz plovidbe tankera bez
dvostruke oplate i uvođenja u plovidbu tankera s dvostrukom oplatom ili drugim
jednakovrijednim zahtjevima za gradnju sukladno zahtjevima Međunarodne
konvencije o zaštiti mora od onečišćenja s brodova, 1973./78 (u dalj­njem
tekstu: MARPOL 73/78) i zabrana prijevoza teških frakcija ulja u ili iz luka
Republike Hrvatske tankerima s jednostrukom oplatom.

Članak
2.

Pojedini
izrazi upotrijebljeni u ovoj Uredbi imaju slijedeća značenja:

1) *»MARPOL
73/78«* znači Međunarodna konvencija o zaš­titi mora od onečišćenja s
brodova, 1973., kako je izmijenjena i dopunjena Protokolom iz 1978., (»Narodne
novine – među­narodni ugovori«, broj 1/92), te sa svim kasnijim izmjenama i
dopunama;

2) *»Izmijenjeno
Pravilo 13G Dodatka I MARPOL 73/78«* znače izmjene i dopune Pravila 13G
Dodatka I MARPOL 73/78 i Dodatak IOPP Svjedodžbi kako je usvojena Rezolucijom
MEPC 94(46) od 27. travnja 2001. godine koji su stupili na snagu 1. rujna 2002.
godine;

3) *»tanker
za ulje«* znači tanker za ulje kako je definirano Pravilom 1(4) Dodatka I
MARPOL 73/78;

4) *»nosivost«*
znači nosivost broda kako je definirano Pravilom 1(22) Dodatka I MARPOL 73/78.;

5) *»novi
tanker za ulje«* znači novi tanker kako je definiran Pravilom 1(26) Dodatka
I MARPOL-a 73/78;

6) *»Tankeri kategorije (1)«* su tankeri za ulje
nosivosti 20000 dwt i više koji prevoze, kao teret, sirovo ulje, teško gorivo,
teško dizelsko gorivo ili ulje za podmazivanje i tankeri za ulja nosivosti
30000 dwt i više koji prevozi ulja osim navedenih, a koji ne udovoljava
zahtjevima za nove tankere za prijevoz ulja kako su određeni Pravilom 1(26)
Dodatka I MARPOL 73/78.;

7) *»Tankeri kategorije (2)«* su tankeri za ulje
nosivosti 20000 dwt i više koji prevoze, kao teret, sirovo ulje, teško gorivo,
teško dizelsko gorivo ili ulje za podmazivanje i tankeri za ulja nosivosti
30000 dwt i više koji prevoze ulja osim navedenih, a koji udovoljavaju
zahtjevima za nove tankere kako su definirani Pravilom 1(26) Dodatka I MARPOL
73/78;

8) *»Tankeri kategorije (3)«* su tankeri za ulje
nosivosti 5000 dwt i više ali manje od veličine navedenih u točkama 6. i 7.;

9) *»tanker s jednostrukom oplatom«* znači
tanker za ulja koji ne udovoljava zahtjevima za dvostrukom oplatom ili drugim
jednakovrijednim zahtjevima za gradnju sukladno Pravilu 13F Do­dat­ka I MARPOL
73/78;

10) *»tanker
sa dvostrukom oplatom«* znači tanker za ulja koji udovoljava zahtjevima za
dvostrukom oplatom ili drugim odgo­varajućim zahtjevima za gradnju sukladno
Pravilu 13F Dodatka I MARPOL 73/78. Tanker za ulja koji udovoljava odredbi
stavka 1(c) izmijenjenog i dopunjenog Pravila 13G Dodatka I MARPOL 73/78 se
također smatra tankerom s dvostrukom oplatom;

11) *»starost«*
znači starost broda izražena u broju godina nakon datuma njegove isporuke;

12) *»teško
dizelsko gorivo«* znači dizelsko gorivo kako je definirano izmjenama Pravila
13G Dodatka I MARPOL 73/78;

13) *»teško
gorivo«* znači gorivo koje se sastoji od teških destilata ili ostataka
sirovog ulja ili njihove mješavine kako je definirano izmjenama Pravila 13G
Dodatka I MARPOL 73/78;

14) *»teška frakcija ulja«* znači:

a) sirovo ulje koje pri temperaturi od 15°C ima gustoću
višu od 900 kg/m3

b) teško ulje koje pri temperaturi od 15°C ima gustoću
višu od 900 kg/m3
ili kinematički viskozitet na 50°C veći od 180 mm2/s

c) bitumen (zemna smola ili asfalt) i katran te
njihove emulzije;

15) *»Postupak procjene stanja trupa broda
(Condition Assestment Scheme-CAS), u daljnjem tekstu CAS«,* je postupak
procjene stanja trupa broda je kako je propisano Rezolucijom MEPC 94(46) od 27.
travnja 2001. s izmjenama i dopunama;

16) *»Ministarstvo«* je ministarstvo nadležno za
poslove pomorstva.

Članak 3.

Ova
Uredba se primjenjuje na tankere za prijevoz ulja nosivosti 5000 dwt i više
koji uplovljavaju u luke u Republici Hrvat­skoj ili uz odobalne objekte nad
kojima Republika Hrvatska ima ovlasti voditi upravni i/ili inspekcijski nadzor,
neovisno od njihovoj zastavi pripadnosti ili tankere za prijevoz ulja nosivosti
5000 dwt ili više, upisane u odgovarajući upisnik brodova u Republici
Hrvatskoj.

Ova Uredba se ne primjenjuje
na ratne brodove i javne brodove.

Članak 4.

Niti jedan tanker koji nije tanker s dvostrukom
oplatom neće biti upisan u upisnik trgovačkih brodova Republike Hrvatske, te ne
smije ploviti pod zastavom Republike Hrvatske, niti bilo koji takav tanker
neovisno o zastavi koju vije smije uplovljavati u luke Republike Hrvatske ili
pristajati uz odobalne objekte nad kojima Republika Hrvatska ima ovlasti voditi
upravni i/ili inspekcijski nadzor, nakon godišnjice datuma njegove isporuke
kako slijedi:

TANKERI ZA ULJA KATEGORIJE 1:

– 2003. god. za brodove isporučene u 1980. god. ili
ranije

– 2004. god. za brodove isporučene u 1981. god.

– 2005. god. za brodove isporučene u 1982. god. ili
kasnije

TANKERI ZA ULJA KATEGORIJA 2 i 3. :

– 2003. god. za brodove isporučene u 1975. god ili
ranije

– 2004. god. za brodove isporučene u 1976. god

– 2005. god. za brodove isporučene u 1977. god.

– 2006. god. za brodove isporučene u 1978. god. i
1979. god.

– 2007. god. za brodove isporučene u 1980. god. i
1981. god.

– 2008. god. za brodove isporučene u 1982. god.

– 2009. god. za brodove isporučene u 1983. god.

– 2010. god. za brodove isporučene u 1984. god. ili
kasnije.

Iznimno od odredbe stavka 1. ovog članka, tankeru za
prijevoz ulja, kategorije 2 i 3 koji ima samo dvodno ili samo dvobok, a koji
prostor se ne koristi za prijevoz tereta i koji se prostire na cijelom dijelu
teretnog prostora, ali ne udovoljava uvjete za izuzeće propisane odredbom članka
(1)(c) izmijenjenog i dopunjenog Pravila 13G Dodatka I MARPOL 73/78, dozvolit će
se nastavak plovidbe i prijevoza tereta nakon datuma navedenih stavku 1. ovog članka.

Izuzeće
iz stavka 2. ovog članka ne može biti dulje od godišnjice isporuke broda u
2015. godini ili do navršene 25. godine starosti broda ovisno koji je datum
raniji.

Članak
5.

Tankerima
nosivosti 600 dwt i više, neovisno o njihovoj zastavi, koji prevoze teške
frakcije ulja, zabranjeno je uplovljavanje u luke u Republici Hrvatskoj ili
pristajanje uz odobalne objekte nad kojima Republika Hrvatska ima ovlasti
voditi upravni i/ili inspekcijski nadzor, ako ne udovoljavaju zahtjevima za
dvostrukom oplatom ili drugim odgovarajućim zahtjevima za grad­nju.

Članak 6.

Članak 5. ove Uredbe ne primjenjuju se na tankere za
prijevoz ulja koji se koriste isključivo na jednom lučkom području pod uvjetom
da su istima izdane odgovarajuće valjane svjedodžbe.

Članak 7.

Tanker za prijevoz ulja nosivosti manje od 5000 dwt
mora udovoljiti zahtjeve članka 5. ove Uredbe ne kasnije od godišnjice isporuke
broda u 2008. godini.

Članak
8.

Tankerima
s jednostrukom oplatom starijim od 15 godina, neovisno o zastavi koju viju, neće
biti dopušteno uplovljenje ili isplovljenje u ili iz luka u Republici Hrvatskoj
ili pristajanje uz nepomične odobalne objekte nad kojima Republika Hrvatska ima
ovlasti voditi upravni i/ili inspekcijski nadzor, nakon godišnjice datuma
njihove isporuke u 2005. godini za brodove kategorije 2 i 3, osim ako ne
udovoljavanju CAS-u.

Članak
9.

Nakon
datuma godišnjice isporuke broda u 2015. godini zabranjuje se plovidba svim tankerima
za prijevoz ulja kategorije 2 i 3, s jednostrukom oplatom koji plove pod
hrvatskom zastavom, te uplovljenje takvih tankera neovisno o zastavi koju viju
u luke u Republici Hrvatskoj, te pristajanje uz nepomične odobalne objekte nad
kojima Republika Hrvatska ima ovlasti voditi upravni i/ili inspekcijski nadzor.

Članak
10.

Iznimno
od odredbi članaka 4., 5., 7., 8. i 9. ove Uredbe Ministarstvo može u izuzetnim
slučajevima dopustiti pojedinom brodu uplovljenje ili isplovljenje u ili iz
luke u Republici Hrvat­skoj ako je tanker za ulja u nevolji i traži mjesto
zakloništa ili tanker za ulja bez tereta zatraži uplovljenje i/ili isplovljenje
u remontno brodogradilište.

Članak
11.

Inspekcijski
nadzor nad provođenjem ove Uredbe provodi inspekcija sigurnosti plovidbe
Ministarstva i lučkih kapetanija.

Članak
12.

Novčanom
kaznom od 500.000,00 kuna kaznit će se brodar broda koji suprotno odredbama ove
Uredbe uplovi u luku u Repub­lici Hrvatskoj ili uz nepomični odobalni objekt
nad kojima Repub­lika Hrvatska ima ovlasti voditi upravni i/ili inspekcijski
nadzor.

Za djelo iz stavka 1. ovog članka novčanom kaznom od
200.000,00 kuna kaznit će se zapovjednik broda, fizička osoba i odgovorna osoba
u pravnoj osobi.

Članak 13.

Ova Uredba stupa na snagu osmog dana od dana objave u
»Narodnim novinama«.

Klasa: 342-01/03-01/03
Urbroj: 5030116-03-1
Zagreb, 21. studenoga 2003.

Potpredsjednik
**dr. sc.** **Goran Granić**, v. r.

Uredba, NN 187/2003-2911